b'\n_START_ARTICLE_\nMySpace\n_START_PARAGRAPH_\nMySpace (slovensko moj prostor) je ve\xc4\x8djezi\xc4\x8dno spletno dru\xc5\xbebeno omre\xc5\xbeje. Financiranje strani omogo\xc4\x8dajo oglasi. Na tej spletni strani lahko vsakdo objavi svojo sliko, ustvari blog, doda svoj opis ipd. Stran je s\xc4\x8dasoma postala pravcati internetni fenomen, saj je vsak dan pridobila 230.000 uporabnikov, kar jo je uvr\xc5\xa1\xc4\x8dalo v sam vrh web 2.0 strani. Posebej priljubljena je postala med ustvarjalci glasbene industrije, ki jo uporabljajo za brezpla\xc4\x8dno predstavitev svojih vsebin \xc5\xa1ir\xc5\xa1i javnosti._NEWLINE_Ob vrhuncu priljubljenosti konec leta 2008 je imelo spleti\xc5\xa1\xc4\x8de ve\xc4\x8d kot 100 milijonov uporabnikov po svetu in mese\xc4\x8dno 75,9 milijona obiskovalcev samo iz ZDA, nato pa je njegov polo\xc5\xbeaj prevzel Facebook. Vse od takrat zaradi zgre\xc5\xa1enih poslovnih odlo\xc4\x8ditev lastnikov uporaba upada, kljub ob\xc4\x8dasnim poskusom o\xc5\xbeivitve. Januarja 2016 je omre\xc5\xbeje odkupila korporacija Time Inc., ki jo je dve leti kasneje prevzela korporacija Meredith. Ta zdaj prodaja podru\xc5\xbenico Viant, pod katero spada MySpace.'